Document ID: 31983R0148

31983R0148
L 018/19
JURNALUL OFÍCIAL AL UNIUNII EUROPENE
REGULAMENTUL (CEE) NR. 148/83 AL COMISIEI
din 21 ianuarie 1983
privind aplicarea unui sistem de supraveghere a exporturilor anumitor produse pescărești
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3796/81 al Consiliului din 29 decembrie 1981 privind organizarea comună a pieței în sectorul produselor pescărești (1) și în special articolul 25 alineatul (5) și articolul 31,
întrucât subvențiile din sectorul produselor pescărești sunt fixate, în primul rând, în funcție de importanța economică a exporturilor preconizate;
întrucât situația anumitor piețe care constituie principalele piețe de desfacere pentru macroul congelat întreg se dovedește a fi instabilă; întrucât este necesară punerea la punct a unui sistem de supraveghere pentru a putea controla mai bine evoluția exporturilor;
întrucât trebuie prevăzut, în acest scop, un sistem de comunicare între statele membre și Comisie pentru a obține, periodic, date suplimentare necesare fixării subvențiilor la export;
întrucât măsurile prevăzute de prezentul regulament sunt în conformitate cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Prezentul regulament stabilește modalitățile de aplicare a unui sistem de supraveghere a exporturilor de macrou congelat întreg în cadrul subvențiilor la export.
Articolul 2
Statele membre vor comunica Comisiei, pentru fiecare lună a anului calendaristic și cel târziu în trei săptămâni de la luna care a trecut, datele aflate în formularul din anexă.
Articolul 3
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
El se va aplica pentru prima dată pentru datele din luna septembrie 1982.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 ianuarie 1983.

Labels: 12
3
17
6